5. maj kom en soldat til at affyre skud mod en betjent ved synagoge i København. Sagen efterforskes fortsat.

Efterforskningen af et vådeskud ved synagogen i Krystalgade i København er nået så langt, at man snart er klar til at rejse sigtelse.

Det oplyser auditør Claus Risbjerg fra Forsvarets Auditørkorps onsdag.

Det var en betjent, der lørdag 5. maj blev ramt i armen af skuddet, der faldt i vagtstuen i det centrale København.

– Vi er stadig i fuld gang med efterforskningen, men på baggrund af de foreløbige undersøgelser vil der blive rejst sigtelse mod den person, der var årsag til vådeskuddet, siger Claus Risbjerg.

Claus Risbjerg ønsker på nuværende tidspunkt ikke at gå i detaljer med, hvordan sigtelsen helt nøjagtigt kommer til at lyde.

Betjenten var ikke på noget tidspunkt i livsfare, men han blev fragtet til et sygehus for at få tjekket sine skader.

Betjente har siden september sidste år haft selskab af soldater i bevogtningen af synagogen.

De udstationerede soldater er til enhver tid underordnet et medlem af politiet.

/ritzau/